Smernica Európskeho parlamentu a Rady 2003/52/ES
z 18. júna 2003,
ktorou sa mení a dopĺňa smernica 95/2/ES, pokiaľ ide o podmienky používania potravinárskej prídavnej látky E 425 konjac
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 95,
so zreteľom na návrh Komisie [1],
so zreteľom na stanovisko Európskeho hospodárskeho a sociálneho výboru [2],
konajúc v súlade s postupom ustanoveným v článku 251 zmluvy [3],
keďže:
(1) Smernicou Európskeho parlamentu a Rady 95/2/ES z 20. februára 1995 o potravinárskych prídavných látkach iných ako farbivá a sladidlá [4] sa oprávňuje používanie potravinárskej prídavnej látky E 425 konjac v potravinách za určitých podmienok.
(2) Komisia prijala opatrenia na prechodné pozastavenie uvádzania želé cukroviniek v košíčkoch obsahujúcich E 425 konjac na trh, pretože sa ukázalo, že sú nebezpečné, keďže spôsobili smrť zadusením niekoľkým deťom a starším ľuďom v tretích krajinách.
(3) Niektorí výrobcovia želé cukroviniek v košíčkoch uznávajú riziko pre ľudské zdravie, a preto na obale potravín uvádzajú varovanie, ktoré zdôrazňuje riziko pre deti a starších ľudí.
(4) Na základe informácií stanovených členskými štátmi, ktoré prijali opatrenia na vnútroštátnej úrovni, je možné dospieť k záveru, že želé cukrovinky v košíčkoch obsahujúce E 425 konjac predstavujú nebezpečenstvo ohrozenia života. Okrem ich tvaru a veľkosti sú chemické a fyzikálne vlastnosti látky konjac príčinou, prečo želé cukrovinky v košíčkoch predstavujú vážne riziko pre ľudské zdravie.
(5) V predmetnom prípade nie je varovanie prostredníctvom označenia dostatočné na ochranu ľudského zdravia, osobitne vzhľadom na deti.
(6) Je potrebné upraviť podmienky používania látky E 425, pokiaľ ide o jej použitie v želé cukrovinkách, vrátane želé cukroviniek v košíčkoch.
(7) Smernica 95/2/ES by sa mala preto podľa toho zmeniť a doplniť,
PRIJALI TÚTO SMERNICU:
Článok 1
V prílohe IV k smernici 95/2/ES sa v riadku pre E 425: Konjac: i) Guma konjac ii) Glukomanán konjac nahrádza text "Potravinárske prídavné látky vo všeobecnosti (okrem látok uvedených v článku 2 ods. 3)" textom "Potravinárske prídavné látky vo všeobecnosti (okrem látok uvedených v článku 2 ods. 3 a želé cukroviniek, vrátane želé cukroviniek v košíčkoch)".
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 17. januára 2004. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť v deň jej uverejnenia v Úradnom vestníku Európskej únie.
Článok 4
Táto smernica je adresovaná členským štátom.
V Luxemburgu 18. júna 2003